Gesoek: Vrouerugby se Senatla | Netwerk24
Gesoek: Vrouerugby se Senatla
Deur Francois de Wet 21 September 2017 18:25
Vaart, vaart en nogmaals vaart.
Renfred Dazel, die afrigter van Suid-Afrikaanse vroue-sewesspan. Foto: Gallo Images
Dít is waarna Renfred Dazel, afrigter van die Suid-Afrikaanse vroue-sewesrugbyspan, soek voor aanstaande jaar se Statebondspele en Wêreldbeker-toernooi.
Die Blitsbok-vroue het verlede naweek in Tunisië vir die vyfde agtereenvolgende keer die Afrika-sewestoernooi gewen en daarmee saam as Afrika se verteenwoordiger gekwalifiseer vir die WB-toernooi in San Francisco, Amerika.
Dazel se span het goeie rekenskap van homself in Noord-Afrika gegee deur nie 'n enkele wedstryd onderweg na die titel te verloor nie.
Tog sê Dazel hy weet sy span gaan veel sterker teenstand in die Statebondspele – aan die Australiese Goudkus – en WB-toernooi kry.
Daarom sê hy daar word nou ernstig gekyk daarna om meer "atlete" by die sewesprogram betrokke te kry.
"Moet my nie verkeerd verstaan nie, ons is dankbaar vir die talent tot ons beskikking. Maar die werklikheid is dat ons spelers inkry wat op 'n baie laat stadium in hul sportloopbaan aan rugby blootgestel word.
"Die meeste vrouerugbyspelers neem slegs die sport op as 'n manier om sosiaal aktief en fiks te bly en dit gaan verskriklik baie hulp van provinsiale unies regoor die land verg om (soos in ander lande) 'n rugbyprogram in werking te stel waar die beste atlete gewerf word om rugby te speel.
"Gaan kyk maar net na Nieu-Seeland se Portia Woodman. Dit is iemand wat jy weet 'n hele paar verdedigers met haar vaart gaan klop en die drieë vir jou sal inryg," sê Dazel.
Seabelo Senatla. Foto: Gallo Images
Suid-Afrika se mans is juis geseën met spelers soos Seabelo Senatla en Rosko Specman wat oor dié tipe vaart beskik en hulle is van die Blitsbokke se grootste aanvalswapens.
Dazel is hoopvol dat die huidige groep spelers tot sy beskikking in die nabye toekoms berge kan versit. Die eerste Everest in hul pad is die Statebondspele, waar hy hoop sy span kan vir 'n paar opskuddings sorg.
Dit gaan in die aanloop tot die kompetisie goeie beplanning en genoegsame wedstrydoefening verg - sodat Dazel duim vashou vir 'n uitnodiging om 'n paar toernooie in die Wêreldreeks vir vroue te speel. Die eerste daarvan is die Dubai-toernooi in Desember.
Die verowering van nog 'n Afrika-titel beteken dat hulle een van die gunstelingspanne is om 'n uitnodiging as die 12de span in die Wêreldreeks te ontvang.